
A Somssich család története

A Somssich család Somogy vármegye egyik legmeghatározóbb famíliája volt a 18-19. században, valamint országos szinten is fontos szerepet töltöttek be. Történetükről ennek ellenére eddig nem született átfogó, mindenre kiterjedő családtörténeti munka. Jelen dolgozat célja, hogy változtasson ezen az állapoton.
A dolgozat első részében a genealógia kerül bemutatásra, különösképpen ügyelve az eddigi irodalomban megjelent, tévesnek bizonyuló adatok korrekciójára, valamint kitérve a család társadalomban elfoglalt helyére és házassági, nevelési szokásaira, ami nem elhanyagolható a család férfitagjainak sikeres pályafutása szempontjából.
A második fejezet politikai, katonai és birtokigazgatási szempontból fontos személyek életrajzának bemutatására szolgál, időrendben haladva. Elsőként szerepel a vármegye életében fontos szerepet játszó és a családi birtokállományt megteremtő Somssich Antal, majd az ő leszármazottai közül azon férfiak, akik a vármegyei kereteken belül, majd azon kívül is sikeres pályát futottak be és jeles alakjai a magyar történelemnek, így a reformkori politikusok, Somssich Miklós és Pongrác, vagy a kiegyezés és azt követő évek kiváló politikusa, Somssich Pál. Ugyancsak a kiemelt alakok sorát gazdagítja a két katona, az idősebb grófi ágat létrehozó Somssich János, valamint Miklós fia János, akinek az élete tragikus módon, rendkívül fiatalon ért véget.
A harmadik fejezet foglalkozik a család vármegyei birtokaival, azok kialakításával és fejlesztésével. A Somssich család tagjai különös gondot fordítottak a családi birtokállomány helyi növelésére, és nem egy település a család fejlesztő munkájának köszönheti, hogy kilépve az elmaradottságból területileg igen jelentős szerepet tölthetett be.
A negyedik fejezet az eddig nem vizsgált címerváltozatokkal foglalkozik, a levéltári anyagon túl felhasználva a megyében még fennmaradt tárgyi forrásokat is. A szélesebb körre kiterjesztett vizsgálatnak köszönhetően eddig nem ismert címerhasználati szokásokra derült fény.
A dolgozat lezárásában rövid kitekintést ad a család 20. századi történetére. A század első felében ugyanis a Somssichok még mindig Somogy vezetői voltak, azonban a két világháború pusztítása és az azokat követő változások lehetetlenné tették ennek a pozíciónak a megtartását. A század elején a Somssichok fényűző kastélyaikról és óriási könyvtáraikról voltak híresek. Mára azonban nagyrészt csak düledező kastélyromok és feldúlt mauzóleumok őrzik egykor élt tulajdonosaik emlékét.



